Bugun oqshomi. Qashqadaryoda so'yilgan eshak, so'mga nisbatan rekordni yangilagan dollar, Kiev yaqinidagi 64 kmlik rus kolonnasi

xayrli kech, ushbu o'qib turganingiz — “Bugun”ning muhim va sara xabarlari joy olgan “Bugun oqshomi” dayjesti.
Rekord! 1 dollar ≠ 11 000 so'm. Banklarda 11 mart kuni tongda bir dollar 11 010 so'mga taklif etildi. Ayni vaqtda dollar turli banklarda har xil narxda belgilangan. 11 minglik “dovon” hozirgacha bo'lgan eng yuqorisi hisoblanadi.
Ammo Markaziy bank tomonidan e'lon qilingan ma'lumot bo'yicha 14 martdan boshlab (!) 1 dollar 10 998 so'mga teng bo'ladi.
Dam olish kunlariga qilingan rejalarni bekor qiling: o'sha kunlari kuchli yomg'ir yog'ishi, momaqaldiroq bo'lishi kutilmoqda.
“O'zgidromet” xizmati ma'lumotlariga ko'ra, dam olish kunlari beqaror ob-havo bo'lishi kutilmoqda. Respublika hududining katta qismida yomg'ir yog'adi, ba'zi joylarda kuchli bo'ladi, momaqaldiroq bo'lishi mumkin.
Shu sababli u kunlarga belgilangan ko'chadagi rejalarni bekor qilib, uyda xordiq chiqarishni tavsiya qilamiz. Bunday havoda kino yo serial ko'rish — eng yaxshi fikr, bizningcha. Serial ham tavsiya qilishimiz mumkin: “Sluga naroda” — Ukraina prezidenti Vladimir Zelenskiyning lavozimga kelishdan oldingi ijodidan.
Aytgancha, yana bir tavsiya: hayotda hech qachon hozirgi ob-havodek (beqaror) bo'lmang. Qat'iyatli bo'ling. Ilk ayol millioner aytganidek, imkoniyatlar paydo bo'lishini kutib o'tirmang. Turing va ularni o'zingiz yarating.
Korruptsiyaga qarshi kurashish agentligi direktori: “Hokimliklarda avtomobil sotib olish, hokimiyatni ta'mirlash va boshqa-boshqalar keskin kamaydi”.
Korruptsiyaga qarshi kurash agentligi direktori Akmal Burhonov agentlikning 2021 yildagi faoliyati yuzasidan jamoatchilik oldida hisobot berdi. Burxonov unda hokimliklarda byudjetdan orttirilgan mablag'lar qaerga sarflanayotgani haqida gapirdi.
Uning so'zlariga ko'ra, mahalliy hokimliklar byudjetdan orttirilgan mablag'larni qaerga yo'naltirishini e'lon qilishi belgilangandan keyin avtomobil sotib olish, hokimiyatni ta'mirlash va boshqa-boshqalar keskin kamaygan. “Endi ularga yo'naltiriladigan sarf-harajat ijtimoiy-infratuzilmaga yo'naltirilayotganini ko'rishimiz mumkin” , — deydi agentlik direktori.

Akmal Burhonovdan e'tiborga loyiq iqtibos: “Korruptsiyaning eng katta dushmani — bu ochiqlik. Ochiqlamayaptimi, demak, korruptsiyaviy omil bor, qaerdadir ko'proq oyligini yashiryapti yoki jamg'armadan maqsadsiz sarflayotganini ko'rish mumkin”.
Prezident raisligidagi videoselektor: Shavkat Mirziyoev o'zbek paxtasiga qo'yilgan boykotning bekor bo'lishi haqida gapirdi, qator tashkilot rahbarlariga hayfsan va qat'iy ogohlantirish berildi, qishloq xo'jaligi vaziri va uning o'rinbosari tanqid ostiga olindi.
Davlat rahbari raisligida sanoat kooperatsiyasini rivojlantirish va ishlab chiqarishni mahalliylashtirish chora-tadbirlari yuzasidan videoselektor yig'ilishi bo'lib o'tdi.
Majlis boshida Shavkat Mirziyoev milliy iqtisodiyotning ustuvor yo'nalishi import bo'layotgan tayyor mahsulotlarni o'zimizda ishlab chiqarish va mahalliy sanoatni yanada rivojlantirishdan iborat bo'lishi kerakligini aytib o'tdi. Buni o'ylamagan, atrofdagi vaziyatdan bexabar, siyosatni tushunmaydigan hokim yoki tarmoq rahbarining ishlashga haqqi yo'qligini alohida ta'kidlagan.
“Juda katta imkoniyat, yangi bozorlar” — Prezident o'zbek paxtasiga qo'yilgan boykot bekor qilingani haqida.
Yig'ilish davomida Prezident “Cotton Campaign” xalqaro koalitsiyasi o'zbek paxtasiga nisbatan boykot bekor qilganiga ham to'xtaldi. “Bu ham biz uchun juda katta imkoniyat, yangi bozorlar degani. Buning hisobiga iste'mol mahsulotlarining xom ashyosini olib kelib, ularni qayta ishlash orqali qo'shimcha 1,5 milliard dollarlik mahsulotni bemalol eksport qilsa bo'ladi”, — dedi davlat rahbari.
Shu bois xom ashyoni olib kelib, tayyor mahsulot chiqargan va uni chetga sotadigan (bojxona hududida qayta ishlovchi) korxonalarga apreldan boshlab qator imtiyozlar berilishini e'lon qildi. Ular bilan bu yerda tanishib chiqishingiz mumkin.
xayfsan va qat'iy ogohlantirishlar. Farmatsevtika agentligi direktori xayfsan oldi, uning ikkala o'rinbosarini ishdan olishga ko'rsatma berildi. Dastur ijrosi bo'yicha Farmatsevtika agentligi rejani 51 foizga bajarmagan, sanoat kooperatsiyasi bo'yicha ishlar umuman boshlanmagan.
Prezident qishloq xo'jaligi vaziri va uning o'rinbosarini tanqid qildi. Ularga sohada o'zgarish qilish uchun bir oy muddat berildi.
Videoselektorda bundan ikki yil avval oziq-ovqat sanoati Qishloq xo'jaligi vazirligi tizimiga o'tkazilib, alohida vazir o'rinbosari lavozimi, maxsus jamg'arma tashkil etilgani, barcha vakolatlar berilgani ta'kidlandi. Lekin qishloq xo'jaligi vaziri Jamshid xodjaev va uning o'rinbosari Anvar Asomov masalani ichiga kirmayotgani, pastga tushib tizimda amaliy natijalar qila olmayotgani tanqid qilindi.
“Ular oziq-ovqat sanoati bo'yicha bir oy muddatda o'zgarish qilmasa, ularga qat'iy choralar ko'riladi”, — dedi davlat rahbari. Birorta hokimda hududiy import balansi, ichki imkoniyatlar va viloyatda ishlab chiqarsa bo'ladigan tovarlar bo'yicha hisob-kitob yo'qligi ta'kidlandi. “Bu borada hokimlar bergan rejalar ham buni tasdiqlab turibdi. Bu mutlaqo yetarli emas”, — dedi Prezident.
Yig'ilishdan so'nggi xabar: sanoat tarmoqlari, yirik korxonalar bilan mahalliy ishlab chiqaruvchilar o'rtasida mahsulotbay kooperatsiyani yo'lga qo'yish zarurligi ta'kidlandi.
Qashqadaryodagi xonadonda eshak so'yilgani aniqlandi. Yana 24 bosh eshak “o'z o'limini kutib turgan”.
Qashqadaryo viloyati Koson tumanidagi xonadonda 10 mart kuni eshak so'yilgani aniqlandi. Tuman IIB xodimlari tomonidan Paxtazor MFYda yashovchi fuqaroning xonadoni ko'zdan kechirilganda bir bosh eshakni so'yib, go'shtini suyaklaridan ajratib qo'ygani, hovlisida esa yana 24 bosh eshak borligi aniqlangan.
Diqqat! Quyidagi videoda tabni hira qiluvchi kadrlar bor, yuragi bo'shlar va tabini noziklar ko'rishi tavsiya etilmaydi.

Fuqaroning yashash xonadonidagi xo'jalik xonasida bo'lgan 1 bosh eshakning lahm go'shtlari tegishli tartibda viloyat IIB Karantin tadbirlarini ta'minlash bo'linmasi, tuman Veterinariya va chorvachilikni rivojlantirish boshqarmasi xodimlari xolislar ishtirokida hujjatlashtirib olingan.
Go'sht mahsulotlari laboratoriyada tekshirilganda iste'molga yaroqsiz bo'lgan. Shu bilan birga, u xolislar ishtirokida yo'q qilindi. Mazkur holat yuzasidan Koson tuman IIB tomonidan surishtiruv harakatlari olib borilmoqda.
“Bugun.uz” kolumnisti Habibullo Mo'ydinov mazkur voqeaga atab karikatura chizdi.
xo'sh, olamda nima gap?
Rus qo'shinlari Kiev yaqinida 64 kilometrlik masofada kolonna joylashtirdi. Ularning sun'iy yo'ldoshdan olingan suratlari e'lon qilindi.
Amerikaning Maxar kompaniyasi rus qo'shinlarining navbatdagi sun'iy yo'ldosh tasvirlarini namoyish qildi. Tasvirlarda Kiev yaqinida 64 kilometrlik masofada rus kolonnasi joylashgani aks etgan. Suratlar 10 mart kuni ertalab soat 11:00 atrofida olingan.
Kolonnaning ba'zi texnik qismlari Kiev viloyati, Borodyanskiy tumani, Lubyanka va Ozera qishloqlari yaqinidagi o'rmonda joylashgan.
Ta'kidlanishicha, zirhli transport vositalari, artilleriya, havo hujumidan mudofaa tizimlari va yuk mashinalari kolonnasi bir necha kun oldin Kievning shimoli-g'arbida turgani qayd etilgan.
“Biz kichik davlatmiz va urushni to'xtatish uchun yetarli ta'sirga ega emasmiz”. Qirg'iziston prezidenti Rossiya–Ukraina urushiga munosabat bildirdi.
Sadir Japarov hozir dunyo savdo-iqtisodiy munosabatlar va xavfsizlik masalalarida og'ir ahvolda ekanini aytgan.
“Albatta, biz kichik davlatmiz va urushni to'xtatish uchun yetarli ta'sirga ega emasmiz. Shuning uchun xolis bo'lishimiz kerak. Rossiya va Ukraina atrofida davom etayotgan vaziyatning oqibatlari barcha mamlakatlarga salbiy ta'sir ko'rsatganini ko'ryapmiz”, — degan davlat rahbari.
Japarov so'zlari yakunida yaxshi gapni aytgan: “Bizga tinchlik kerak”. Bizga ham. Bugun bilan yashang. “Bugun”da qoling.